తెలంగాణ విశ్వవిద్యాలయం

తెలంగాణ విశ్వవిద్యాలయం తెలంగాణ రాష్ట్రం నిజామాబాదు జిల్లా, డిచ్‌పల్లి వద్ద 2006వ సంవత్సరంలో ఏర్పాటుచేసిన విశ్వవిద్యాలయం. 6 పోస్ట్ గ్రాడ్యుయేట్ కోర్సులతో ప్రారంభించిన ఈ విశ్వవిద్యాలయంలో ప్రస్తుతం 18 కోర్సులు నిర్వహించబడుతున్నాయి.  ఉమ్మడి నిజామాబాదు, ఆదిలాబాదు జిల్లాల పరిధిలోని ఉన్నత విద్య సంస్థల కార్యకలాపాలు నిర్వహిస్తుంది.

 ప్రారంభం 
నిజామాబాదు, ఆదిలాబాదు జిల్లాలలోని గ్రామీణ విద్యార్థులకోసం రాష్ట్ర ప్రభుత్వ 2006 చట్టం 28 ద్వారా తెలంగాణ విశ్వవిద్యాలయం స్థాపించి, డిచ్‌పల్లి మండలంలోని సుద్దపల్లి, నడిపల్లి గ్రామాల్లోని 577 ఎకరాల భూమిని విశ్వవిద్యాలయానికి అప్పగించింది.

యూనివర్సిటీ గ్రాంటు కమీషన్ (యు.జి.సి) చట్టం లోని సెక్షన్ 2 (బి), 2 (ఎఫ్) కింద ఈ విశ్వవిద్యాలయాన్ని గుర్తించింది. ఉస్మానియా, కాకతీయ విశ్వవిద్యాలయాల తరువాత ఇది  తెలంగాణ రాష్ట్రంలో 3వ అతిపెద్ద ప్రభుత్వ విశ్వవిద్యాలయం.

 క్యాంపస్ వివరాలు 
2006, సెప్టెంబరులో 6 పోస్ట్ గ్రాడ్యుయేట్ కోర్సులను ప్రవేశపెట్టగా... 2007-2008లో 7 కోర్సులు, 2008 లో 5 కోర్సులు చేర్చబడి మొత్తం కోర్సుల సంఖ్య 18కి చేరాయి. 2008 వరకు నిజామాబాదులోని  గిర్రాజ్ ప్రభుత్వ కళాశాల (అటానమస్) లో ఉన్న విశ్వవిద్యాలయం 2009లో డిచ్‌పల్లిలోని సొంత క్యాంపస్‌కు మార్చబడింది.

577 ఎకరాల (2.4 కి.మీ.) విస్తీర్ణంలో ఈ విశ్వవిద్యాలయం ప్రాంగణం ఉంది. ఈ ప్రాగణంలో ఏడు భవనాలు (పరిపాలనా భవనం, విశ్వవిద్యాలయ కళాశాల, న్యాయ కళాశాల, యూనివర్శిటీ కాలేజ్ ఆఫ్ కామర్స్ అండ్ మేనేజ్‌మెంట్, రెండు వసతి గృహాలు) ఉన్నాయి.

 భిక్నూర్ దక్షిణ క్యాంపస్‌ 
భిక్నూర్ ప్రాణంగం సుమారు 50 ఎకరాలు విస్తీర్ణంలో ఉంది. ఉస్మానియా విశ్వవిద్యాలయ అనుబంధ ఉన్న భిక్నూర్ పిజి సెంటర్‌ను 2010లో తెలంగాణ విశ్వవిద్యాలయంకు అప్పగించబడింది. దాంతో దీనిని తెలంగాణ విశ్వవిద్యాలయం సౌత్-క్యాంపస్ గా మార్చారు.
టీయూ వీసీలు
 టీయూకు తొలి వీసీగా సులేమాన్‌ సిద్ధిఖీ 3 నెలలపాటు ఇన్‌చార్జిగా బాధ్యతలు నిర్వర్తించాడు. అనంతరం 4 నెలలు పాటుగా సులోచనారెడ్డి పని చేసింది. 

 ఆ తర్వాత శాశ్వత వీసీగా కాశీరామ్‌ 2006, నవంబర్‌ 6న బాధ్యతలు స్వీకరించి 2009 నవంబర్‌ 3 వరకు అత్యధిక కాలం పని చేశాడు. ఆయన ఉద్యోగ విరమణ తర్వాత ఎన్‌.లింగమూర్తికి ఇన్‌చార్జిగా బాధ్యతలివ్వగా ఏడాది పాటు పనిచేశాడు. తర్వాత ఉస్మానియా యూనివర్సిటీకి చెందిన తిరుపతి రావు ఇన్‌చార్జిగా 3 నెలలపాటు విధులు నిర్వహించాడు. అనంతరం 6 నెలలు వి.గోపాల్‌రెడ్డి ఇన్‌చార్జిగానే విధులు నిర్వహించాడు.

 అక్బర్‌ అలీఖాన్‌ను 2011, జూలై 15న ప్రభుత్వం వీసీగా నియమించగా 2014 జూలై 14 వరకు పూర్తిస్థాయి బాధ్యతలు నిర్వర్తించాడు. అనంతరం ఆరు నెలలపాటు ఐఏఎస్‌ శైలజా రామయ్యర్‌ పని చేసిన తర్వాత రెండేండ్ల పాటు ఐఏఎస్‌ పార్థసారథి సైతం ఇన్‌చార్జి వీసీగా విధులు నిర్వహించాడు. 

 ప్రభుత్వం 2016, జూలై 25న పి.సాంబయ్యను వీసీగా నియమించింది. ఆయన 2019, జూలై 24న ఉద్యోగ విరమణ చేశాడు. అనంతరం ఐఏఎస్‌ అధికారుల వి.అనిల్‌ కుమార్‌ ఆరు నెలలు, నీతూ కుమారి ప్రసాద్‌ ఏడాదిన్నర కాలంపాటు పని చేసిన తర్వాత 2021, మే 22న రవీందర్‌ గుప్తాను ప్రభుత్వం వీసీగా నియమించింది. 

 ఏసీబీ కేసుల నేపథ్యంలో రవీందర్‌ గుప్తాను బాధ్యతల నుంచి తప్పించి విద్యాశాఖ కార్యదర్శి, ఉన్నత విద్యా కమిషనర్‌ వాకాటి కరుణను నియమిస్తూ రాష్ట్ర ప్రభుత్వం 2023 జులై 14న ఉత్తర్వులను జారీ చేసింది.

 ఇతర వివరాలు 
 ఈ విశ్వవిద్యాలయం భారత విశ్వవిద్యాలయ సంఘంలో సభ్యత్వం పొందింది.
 హరితహారంలో భాగంగా జాతీయ గ్రామీణ ఉపాధి హామీ పథకం కింద మొక్కలు నాటడం కార్యక్రమం జరిగింది.

మూలాలు

బయటి లింకులు
విశ్వవిద్యాలయ అధికారిక జాలగూడు

వర్గం:తెలంగాణ విశ్వవిద్యాలయాలు
వర్గం:నిజామాబాదు జిల్లా
వర్గం:2006 స్థాపితాలు
వర్గం:విశ్వవిద్యాలయాలు
వర్గం:తెలంగాణ విద్యాసంస్థలు